Bojog Ngandong Dedari
Saking nguni gumanti mel-mael, sukeh-méweh, kelet-seket, katos-plontos, lot-sanglot, pait-makilit, pelit-sulit ring kulawargannyané tumbuh anak alit. Wantah sabatun buluan samatan wayang, siki-siki kémanten kayang-kayang. Bilih-bilih anak alit tegak purusa malih kelangang. Arang, makudang kadang déwa hyang, tan wénten micayang anak alit lanang. Ni Wayan Sotér tumbuh padidi, luh. Metuang pianak adiri manten, luh, Luh Mancuh. Luh Mancuh taler ngembas pianak asiki kletok, luh.
“Nyén adané bajang jegég dauh umah benyaé to? Nyén ngelah panaké?”
“Aa.”
“Oo, ia sing nu ngelah mémé bapa. Dadongné ngempu uli cerik kanti bajang jani. Adané Luh Putu Indah Permata Sari Déwi Ningsih.”
“Aruh lantang malémbad adané. Sawai-wai nyén kaukina?”
“Tu In.”
“Méméné?”
“Mén Tu In.”
“Bapané?”
“Pan Tu In.”
“Dadongné?”
“Dong Tu In.”
“Kakné?”
“?”
“Kakné?”
“Kak... arah... Cénk Blonk takonin!”
Yadiastun mentik tumbuh asiki-asiki kémanten, tan banget dados pikobet kulawarga. Antuk tos keturunan jegégé ngonyang-onyang, ngantré anak lanang kantos sakadi nanjaang raga sanggup nyentanin, purun nyeburin dados sentana.
“Tiang nyak dadi sentana, Dong.” Janji I Dagdag.
“Gampang Dong. Dadi sentana sing masalah.” Sumpah I Kélor.
“Liu ajak cang manyama, cang sanggup dadi sentana, Dong.” Sumanggup I Cemcem.
“Diapin iyang pragusti, iyang lasia nyeburin mai sing éngkén Dong.” Gusti Kompiang sareng magarang.
“Cang baluan siang ngelah panak. Cang ba berpengalaman mimpin rumah tangga, sing rugi ba Dadong nganggon cang sentana. Gugu ja cang.” I Regig nyombongang déwék.
Dong Tu In uning asliaban Gdé Gimbal, nanging anaké lingsir tan madaya yéning cucunnyané magegélan sareng Gdé Gimbal. Tan naenang kapanggih rérad-rérod, tan panantara jag ngantén. Minab Tu In sampun manyet yéning dadongnyané tan pacang setuju, napi Tu In keni lengis colék.
“Cang kan suba ngantén dong, né kurenan cangé.”
“Da cang orina kéto! Yan nyak Nyi ngugu mucin Dadongé, dadi mulih. Yan sing, kema atag makejang dané ngajak nyi mabalik mulih!”
Séh-sumeléh panglingsir, manggala nuturin Dadong Tu In mangda las ngicénin Tu In sareng Gdé Gimbal mabakti mapamit ring sanggah. Durung labuh raos panglingsiré sampun kacawis katambakin, jeg tan dados. Pamuput makasami rombongan pangantin mawali, tan sida sakadi tetujon.
“Sanun jlema tua né nu idup, da iba ngarep bisa macelep ka umah wakéné. Apabuin kanti macelep ka sanggah mabakti.”
Kruna, lengkara, basa ka basa sakadi wawu nyihnayang pisan tan kadi-kadi pedih Dong Tu In, sakadi tan sida antuk nambakang. Tan siki kalih timpal-timpalnyané paturu lingsir nuturin Dong Tu In mangda nguleh-ulehang, maleh-malehang ring kahanan cucu wantah asiki punika. Nanging sami mental tan mintulin.
Bulan-bulanan ngadut pedih, boya ngenduk-ngendukang, boya ngenduh-ngenduhang, malah sayan-sayan ngendih-ngendihang. Pitutur pawekas-wekas sameton tiosan, boya ja sida mecikang, malah sayan mecukang. Ring judi kelesang, kabaos jainé sampun mati, tan dados ganti-ginanti tindih, tan sida utak-atik malih.
Gdé Gimbal sareng Tu In sampun tan nyanggupin nagingin acara on air ring televisi, nanging sangkaning ngidih olas sang produsér ring ipun, kadagingin taler. Ipun kémad kimud nlatarang indik ngantén ipuné tan polih restu saking kulawarga daa. Sinambi masanekan saha ngurut-urut, niman-niman, ngatepin kuping Gdé Gimbal ring bobot Tu In sampun nampih sia bulan.
“Luh, kénkén ya panadin idupé manian, ngantén sing maan restu sing dadi mapamit?”
“Kudiang men, kadung Dadong kekeh kukuh kéto?”
“To suba pikir Beli. Kadén di subané Luh beling, Dadong nyak ngendukang.”
“Kéto suba kakuné Dadong, Beli.”
“Nah, kanggoang malu kéné, kénkénang men bin?”
“Nah Beli.”
“Nyesel Luh ngantén ajak Beli?”
“Ngudiang nyelesang kéto. Sing ada waktu bin maselselan. Né panaké mulai itungang, siap-siapin apa ja luiré! Bin abulan gén kal lekad.”
“Mudah-mudahan di subané panaké lekad, Dadong nyak ngendukang bin bedik Luh!” Jakti embas taler anaké alit. Tan kadi-kadi seneng manah Gdé Gimbal Luh Tu In ngamolih pikolih bukti kasutresnan sareng kalih. Madulur sebet taler samatra manahnyané, duaning anaké alit embas wénten sané tan pas. Lima lan batis anaké alit cacad, nénten leser, sakadi béngkok maplékosan akidik.
I Madé Suarsa embas ring Banjar Gelulung, Désa lan Kecamatan Sukawati, Gianyar tanggal 15 Méi 1954. Putra kaping kalih saking pitung diri manyama-adi tugelan saking pangawi Sastra Bali Anyar Madé Sanggra. Makudang-kudang Sastra Bali Purwa (geguritan, kidung, kekawin) lan Sastra Bali Anyar (puisi, prosa liris/ganda suri, cerpén/carita cutet) sampun sida karipta. Pupulan Puisi Bali Anyar Ang Ah lan Ah Ang ngamolihang Hadiah Rancagé 2005; Pupulan Cerpén Bali Anyar Gedé Ombak Gedé Angin ngamolihang Hadiah Rancagé 2007; ngamolihang Penghargaan Dharma Kusuma Pemerintah Provinsi Bali warsa 2019. *
I Madé Suarsa
ban_Latn ban_Latn ban_Latn dik_Latn ban_Latn ban_Latn taq_Latn sun_Latn lij_Latn jav_Latn fur_Latn dyu_Latn fur_Latn ban_Latn unk ban_Latn zsm_Latn ban_Latn ban_Latn jav_Latn ban_Latn jav_Latn ban_Latn ban_Latn wol_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn pap_Latn ind_Latn ban_Latn ban_Latn ban_Latn ban_Latn ban_Latn